Ma yella deg uḥric wis sin n unadi, nga tasleḍt i tedyezt n uwadem. Ula d nettat s timmad-is nebḍa-tt ɤef sin yiswiren n tesleḍt, deg uswir amezwaru, nga tasleḍt i yisem n uwadem, neẓra amek i yettsemmi Mhenni Xalifi iwudam-is, neɤ ԑad amek i ten-id yettader deg yeḍrisen-is. Amur ameqran n yiwudam ur asen-iga ara isem, yettader-iten-id s usemres n waṭas n yisefran yemgaraden ama d leԑmar-insen (aqcic, amɤar) ama d tawsit-nsen (argaz, tameṭṭut), neɤ s twuri-nsen d tɤara-nsen (abulis, amesbaṭli, aԑsekri….) neɤ s yismawen n timrawt ( baba, yemma-s….) neɤ s tuddsa n sin neɤ ugar n wawalen (yemma, urgaz, tameṭṭutxali…). Yeqqim-d ɤer yiwudam i wumi yefka isem tuget deg-sen seg yismawen n tmetti i dyeddem, llan wid ukud nuɤ tannumi di tmetti amedya (Sԑid, Faṛṛuğa…), llan daɤen wiyeḍ d imaynuten, kkan-d seg yidelsan ibarraniyen amedya: (Nuԑman, Ԑebdlqader, Musa…) neɤ seg udlis amaziɤ aqbur i yuɤalen sseḥyan-ten-id amedya:(Yugurten, Massinisa, Dihya…).